Δαμασκηνός Ρουμελιώτης

Ο Μητροπολίτης Δαμασκηνός (κατά κόσμον Πέτρος Ρουμελιώτης, Οιχαλία Μεσσηνίας, 15 Απριλίου 1920 - Κομοτηνή, 6 Νοεμβρίου 2012) ήταν Έλληνας θεολόγος και ιεράρχης, ο οποίος διετέλεσε Μητροπολίτης Μαρωνείας και Κομοτηνής από το 1974 έως το 2012.

Βιογραφικά στοιχεία
Ο κατά κόσμον Πέτρος Ρουμελιώτης γεννήθηκε στις 15 Απριλίου 1920 στην Οιχαλία Μεσσηνίας. Τελείωσε το Δημοτικό σχολείο στο χωριό του και σε ηλικία 13 ετών μετέβη στην Αθήνα, όπου παρακολούθησε νυχτερινό γυμνάσιο εργαζόμενος παράλληλα ως εμποροϋπάλληλος. Τα χρόνια του Β΄ Παγκοσμίου Πολέμου και της γερμανικής κατοχής τον βρήκαν με την οικογένειά του στην Αθήνα. Τότε συνδέθηκε πνευματικά με τον Αρχιμανδρίτη Τιμόθεο Ματθαιάκη.

Υπηρέτησε την στρατιωτική του θητεία κατά τον Εμφύλιο Πόλεμο, από τον Μάρτιο του 1947 ως τον Ιούνιο του 1950, και κατά τη διάρκειά του πολέμησε σε διάφορα μέρη της Ελλάδας. Για την προσφορά του στον αγώνα κατά τον Β΄ Παγκόσμιο Πόλεμο τιμήθηκε στο Άργος Ορεστικό στην Πρώτη Σιδηρά Μεραρχία με το μετάλλιο Ανδρείας Εξαίρετων Πράξεων.

Στις 4 Μαρτίου 1951 χειροτονήθηκε διάκονος στον Ιερό Ναό Αγίων Κωνσταντίνου και Ελένης Γλυφάδος από τον Μητροπολίτη Μεσσηνίας Χρυσόστομο Α΄ (Δασκαλάκη). Υπηρέτησε ως αρχιδιάκονος της Μητροπόλεως Μεσσηνίας. Το 1953 εισήχθη στην Θεολογική Σχολή του Πανεπιστημίου Αθηνών, από την οποία αποφοίτησε το 1958. Εργάστηκε ως κατηχητής και ιεροκήρυκας στην Ενορία του Προφήτη Ηλία Παγκρατίου, στην οποία χειροτονήθηκε πρεσβύτερος στις 21 Σεπτεμβρίου 1958 από τον Μητροπολίτη πλέον Μαρωνείας και Κομοτηνής Τιμόθεο Ματθαιάκη, από τον οποίο έλαβε και το οφφίκιο του αρχιμανδρίτη.

Κατόπιν διορίστηκε ιεροκήρυκας της Ιεράς Μητροπόλεως Μαρωνείας και Κομοτηνής, θέση στην οποία υπηρέτησε επί 16 χρόνια, προσφέροντας σημαντικό έργο στην περιοχή. Διετέλεσε διευθυντής του μαθητικού εκκλησιαστικού οικοτροφείου, πρόεδρος των Χριστιανικών Ομίλων Κυριών και Νεανίδων της Ιεράς Μητροπόλεως και γενικός επιθεωρητής της Μητρόπολης. Για το έργο του τιμήθηκε από το Οικουμενικό Πατριαρχείο και από το Πατριαρχείο Ιεροσολύμων με μετάλλια και την Ιερά Σύνοδο της Εκκλησίας της Ελλάδος με εύφημη μνεία.

Την 29η Μαΐου 1974 εξελέγη από την Ιεραρχία της Εκκλησίας της Ελλάδος Μητροπολίτης της Μαρωνείας και Κομοτηνής και η χειροτονία του έγινε την επόμενη μέρα. στον Ιερό Ναό Προφήτου Ηλιού Παγκρατίου από τον ήδη Μητροπολίτη Νέας Ιωνίας και Φιλαδελφείας Τιμόθεο Ματθαιάκη και με τη συμμετοχή πολλών αρχιερέων. Η ενθρόνισή του πραγματοποιήθηκε στις 9 Ιουνίου στον Ιερό Μητροπολιτικό ναό Κοιμήσεως της Θεοτόκου Κομοτηνής.

Ανήγειρε 15 καινούριες εκκλησίες και μερίμνησε για την ίδρυση δύο νέων Ιερών Μονών: της ανδρώας Μονής Οσίου Μαξίμου του Καυσοκαλύβη Παπικίου Όρους (επιδιώκοντας την αναβίωση της μοναστικής Πολιτείας του Παπικίου Όρους που ήκμασε από τον 10ου έως τον 14ου αιώνα) και της γυναικείας Μονής Εισοδίων Θεοτόκου Πανδρόσου. Εξέδωσε τρεις ογκώδεις τόμους με πολύτιμα στοιχεία για την εκκλησιαστική, εθνική και κοινωνική προσφορά της Μητροπόλεως κατά την μακρά αρχιερατεία του. Το 1998 αναγορεύτηκε Επίτιμος Διδάκτωρ του Τμήματος Ιστορίας και Εθνολογίας του Δημοκριτείου Πανεπιστημίου Θράκης.

Τον Οκτώβριο του 2012, εισήχθη στο Γενικό Νοσοκομείο Κομοτηνής «Σισμανόγλειο» με καρδιακή και νεφρική ανεπάρκεια. Μετά από 20ήμερη νοσηλεία απεβίωσε στις 6 Νοεμβρίου, σε ηλικία 92 ετών. Ετάφη στο προαύλειο του Ιερού Καθεδρικού Ναού Ευαγγελισμού της Θεοτόκου Κομοτηνής που είχε ανεγερθεί από τον ίδιο.

Παραπομπές

Πηγές


Δαμασκηνος